
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	12 mai 2010

	Nr.
	27/251


RAPORT

asupra proiectului de lege pentru completarea art.1 alin (2) din Ordonanţa de urgenţă a Guvernului nr.148/2005 privind susţinerea familiei în vederea creşterii copilului 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată cu dezbaterea pe fond, în procedură obişnuită, a proiectului de lege pentru completarea art.1 alin (2) din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, trimis comisiei cu adresa nr. PLx 134 din 7 aprilie 2010.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1227/22.10.2009)

· avizul negativ al Comisiei juridice, de disciplină şi imunităţi (nr.31/258/20.04.2010)
· avizul favorabil al Comisiei pentru egalitatea de şanse pentru femei şi bărbaţi (nr.37/442/04.05.2010)
· avizul favorabil al Comisiei pentru buget, finanţe şi bănci (nr.22/147/20.04.2010)
· avizul negativ al Comisiei pentru sănătate şi familie (nr.28/126/28.04.2010)
· punctul de vedere negativ al Guvernului (nr.178/25.01.2010).

Proiectul de lege are ca obiect de reglementare completarea alin.(2) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, cu modificările şi completările ulterioare, cu o nouă literă, astfel încât de concediul şi indemnizaţia pentru creşterea copilului în vârstă de până la 2 ani sau, în cazul copilului cu handicap, de până la 3 ani, să beneficieze şi persoanele care urmează cursuri cu frecvenţă de masterat, în ţară sau într-un alt stat membru al Uniunii Europene într-un domeniu recunoscut de Ministerul Educaţiei, Cercetării, Tineretului şi Sportului şi cel puţin unul din părinţi are cetăţenie română.

Comisia propune Plenului Camerei Deputaţilor aprobarea proiectului de lege cu amendamente pentru instituirea unui tratament egal pentru toate persoanele care urmează cursuri de învăţământ la zi, având în vedere faptul că, potrivit dispoziţiilor art.1 alin.(2) lit.m) concediul şi indemnizaţia lunară pentru creşterea copilului în vârstă de până la 2 ani sau în cazul copilului cu handicap, de până la 3 ani, se acordă şi persoanelor care urmează cursuri de zi ale învăţământului preuniversitar şi universitar organizat potrivit legii.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 4 mai 2010 au participat, în conformitate cu prevederile art.55 din Regulamentul Camerei Deputaţilor, republicat:

· d-na Mariana Nedelcu – Secretar de Stat, Ministerul Muncii, Familiei şi Protecţiei Sociale

· dl Gabriel Cristian Alexe – preşedintele Autorităţii Naţionale pentru Protecţia Familiei şi a Drepturilor Copilului

· d-na Ioana Hanganu-Cucu – consilier, Ministerul Finanţelor Publice.

La lucrările comisiei au fost prezenţi 19 deputaţi, din totalul de 19 membri ai comisiei.

Proiectul de lege a fost adoptat cu majoritate de voturi (un vot împotrivă şi o abţinere).
Proiectul de lege a fost adoptat de Senat în şedinţa din 31 martie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
În urma dezbaterilor, Comisia propune adoptarea cu modificări a proiectului de lege, după cum urmează: 
Amendamente admise
	Nr. crt.
	Text Senat
	Text propus de Comisie

(autorul amendamentului)
	Motivarea

amendamentelor propuse

	1.
	Lege

pentru completarea art.1 alin.(2) din Ordonanţa de urgenţă a Guvernului nr.148/2005 privind susţinerea familiei în vederea creşterii copilului


	Lege

pentru completarea alin.(2) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului


	Pentru respectarea normelor de tehnică legislativă.

	2.
	Articol unic.- La articolul 1 alineatul (2) din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, publicată în Monitorul Oficial al României, Partea I, nr.1008 din 14 noiembrie 2005, aprobată cu modificări şi completări prin Legea nr. 7/2007, cu modificările şi completările ulterioare, după litera m) se introduce o nouă literă, lit. n), cu următorul cuprins:
„n) urmează cursuri cu frecvenţă de masterat, doctorat, în ţară sau într-un alt stat membru al Uniunii Europene, într-un domeniu recunoscut de Ministerul Educaţiei, Cercetării, Tineretului şi Sportului şi cel puţin unul din părinţi are cetăţenie română. Nu beneficiază de indemnizaţie de creştere a copilului cursanţii care o primesc din partea altui stat membru al Uniunii Europene.”


	Articol unic. - La articolul 1 alineatul (2) din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, publicată în Monitorul Oficial al României, Partea I, nr.1008 din 14 noiembrie 2005, aprobată cu modificări şi completări prin Legea nr. 7/2007, cu modificările şi completările ulterioare, după litera m) se introduce o nouă literă, litera n), cu următorul cuprins:
„n) urmează cursuri cu frecvenţă de masterat în ţară sau într-un alt stat membru al Uniunii Europene, într-un domeniu recunoscut de Ministerul Educaţiei, Cercetării, Tineretului şi Sportului şi cel puţin unul din părinţi are cetăţenie română. Nu beneficiază de indemnizaţie de creştere a copilului cursanţii care o primesc din partea altui stat membru al Uniunii Europene.”
Autori: doamnele deputat Cristina Ancuţa Pocora şi Claudia Boghicevici


	S-a eliminat termenul „doctorat”  întrucât nu se justifică acordarea concediului şi indemnizaţiei pentru creşterea copilului persoanelor care urmează cursuri de doctorat, deoarece pe parcursul desfăşurării cursurilor de doctorat persoanele respective pot desfăşura activităţi pe baza cărora să fie asigurate potrivit prevederilor OUG nr. 148/2005.




PREŞEDINTE,






SECRETAR,

Victor Paul Dobre





Kerekes Karoly

Şef serviciu, 

Consilier parlamentar Elena MESAROŞ

Întocmit,

Expert parlamentar Sorina Steliana SZABO

